作者：洪适
词牌/韵律：望海潮

paragraphs: 重溟倒影，五芝含笑，神仙今古台州。
山拥黄堂，烟披画戟，双岩瑞气长浮。
前事记鳌头。
有百年台榭，千室嬉游。
墨宝凄凉，风凌雨蠹尽悠悠。
规恢共仰贤侯。
当政成五月，景对三秋。
飞栋干云，虚檐受露，放怀不减南楼。
宾燕奉觥筹。
妙绮笺琼藻，声度歌喉。
只恐棠阴成后，趣去侍凝旒。